[pic] | EURÓPAI BIZOTTSÁG |

Brüsszel, 2011.4.6.

COM(2011) 185 végleges

2011/0077 (NLE)

Javaslat

A TANÁCS HATÁROZATA

a Vanuatui Köztársaságnak a Kereskedelmi Világszervezethez történő csatlakozása tekintetében a Kereskedelmi Világszervezet Általános Tanácsán belül képviselendő európai uniós álláspont meghatározásáról

INDOKOLÁS

1. A JAVASLAT HÁTTERE

A Vanuatui Köztársaság Kereskedelmi Világszervezethez történő csatlakozására vonatkozó feltételek áttekintése

I. BEVEZETÉS

Befejező szakaszba érkeztek a Kereskedemi Világszervezet (WTO) tagjai és a Vanuatui Köztársaság közötti tárgyalások, melyek Vanuatunak a szervezethez történő csatlakozására vonatkozó feltételekre irányultak. Ezt több évig tartó tárgyalássorozat előzte meg, mely akkor kezdődött, amikor Vanuatu 1995-ben benyújtotta a WTO-hoz való csatlakozás iránti kérelmét. Vanuatu 2001-ben lezárta csatlakozási tárgyalásait, és az Európai Közösség hivatalosan elfogadta a csatlakozási csomagot. Ezt követően azonban Vanuatu több időt kért a csatlakozási csomag áttekintéséhez. 2008-ban Vanuatu bejelentette, hogy készen áll a csatlakozási folyamat újbóli megkezdésére. 2009 óta ezért technikai munkák folynak a 2001-ben elfogadott csatlakozási csomag frissítése céljából. Vanuatu csatlakozási kérelmét a WTO Általános Tanácsának a legkevésbé fejlett országok (least-developed countries, LDC) csatlakozásáról szóló, 2002. december 10-i határozatában szereplő iránymutatásoknak megfelően bírálták el; mielőtt az EU hivatalosan támogatni tudja Vanuatu belépését a WTO-ba, olyan tanácsi határozatra van szükség, mely jóváhagyja a Vanuatu csatlakozására vonatkozó feltételeket.

A csatlakozási feltételek összefoglalása az alábbiakban olvasható.

II. A VANUATU WTO-CSATLAKOZÁSÁRA VONATKOZÓ FELTÉTELEK ÁGAZATONKÉNTI ÖSSZEFOGLALÁSA

Vanuatu átlagos végső lekötött vámtételei közel 40 %-os értéket mutatnak. A 40 %-os végső lekötött vámtétel – viszonylag kevés kivételtől eltekintve – egyúttal megfelel a legtöbb ipari és mezőgazdasági ágazat átlagának.

Vanuatu 5060 vámsora közül csupán 98 nem fogja elérni a végső lekötött vámtétel értékét a csatlakozáskor, így azokra végrehajtási határidő kerül majd kijelölésre. Az említett 98 közül 52 vámsort a végső lekötött értékekre csökkentenek 2011. január 1-jén, 45 vámsort (beleértve a borokat és szeszes italokat) 2013. január 1-jén és 1 vámsort (sör) 2015. január 1-jén.

Ezek az átlagos vámszintek meglehetősen ésszerűek, figyelembe véve Vanuatu LDC-státuszát, kis méretét, gazdaságának sebezhetőségét és sziget jellegét. Az LDC-kre vonatkozó korábbi uniós gyakorlat az volt, hogy ésszerűnek tartották és emiatt elfogadták az ilyen mértékű vámszinteket a hasonló méretű gazdaságok esetében. Vanuatu az ACP-országok csendes-óceáni csoportjának tagjaként részt vesz az átfogó gazdasági partnerségi megállapodás keretében folytatott tárgyalásokban.

Ipari termékek

- A nem mezőgazdasági termékekre vonatkozó átlagos végső lekötött vámtétel 39,6 %.

- A legtöbb ipari ágazatban az átlagos lekötött vámtarifa 40 %, a vegyi anyagok, textilek, papírok és gépek egyes vámsorai esetében pedig kiemelkedően magas, eléri a 65 %-ot.

- A bútorok és játékok esetében a legmagasabb az átlagos vámtarifa (60 %-ot meghaladó végső lekötött vámtarifa).

- Csupán a (vámmentes) gyógyszeripari termékek és az orvosi készülékek esetében voltak az átlagos lekötött vámszintek 10 % alatt.

Mezőgazdasági termékek

- Mezőgazdasági termékek esetében az átlagos végső lekötött vámtétel 42,8 %.

- Az ásványvízre és sörre vonatkozó mezőgazdasági csúcsszint eléri a 75 %-ot. A friss zöldség és hal esetében a vámszint 65 %. A dohányra vonatkozó végső lekötött vámtétel szintén magas, 55 %.

Szolgáltatások

Figyelembe véve az ország LDC-státuszát, Vanuatu szolgáltatásokra vonatkozó konkrét kötelezettségvállalásainak listája felettébb kielégítő. Vanuatu a szolgáltatási ágazat sok területére – többek között a szakmai szolgáltatásokra, a kommunikációs szolgáltatásokra (postai és telekommunikációs szolgáltatások), az építőipari, forgalmazási, oktatási, környezetvédelmi, pénzügyi, idegenforgalmi és légi közlekedési szolgáltatásokra – kiterjedő, a piacra jutásra és a nemzeti elbánásra vonatkozó kötelezettségvállalásokat fog tenni.

Jegyzőkönyvbe foglalt kötelezettségvállalások

A csatlakozási folyamat végső, többoldalú szakaszában a WTO tagjai igyekeztek közösen biztosítani, hogy Vanuatu kereskedelmi törvényei és intézményei alapvetően összhangba kerüljenek a WTO szabályaival és megállapodásaival, melyeket a csatlakozási jegyzőkönyv és a munkacsoport jelentése is kiemel. Az EU számára a következő témakörök különösen fontosak:

Kereskedelmi jogok

Vanuatu kötelezettséget vállalt arra, hogy a csatlakozásig kérésre belföldi vagy külföldi jogi személyeknek automatikusan és azonnal működési engedélyt ad ki, mely lehetővé teszi az engedély külföldi, illetve belföldi jogosultjának, hogy árut importáljon és exportáljon anélkül, hogy részt venne a gyártásban vagy a forgalmazásban. Ezenkívül egységes engedélykategóriát kell létrehozni, mely lehetővé teszi az engedély jogosultja számára az import- és exportforgalmazást egyaránt. El kell törölni azokat a működésiengedély-díjakat, melyek sértik a megkülönböztetésmentességre és a nemzeti elbánásra vonatkozóan tett kötelezettségvállalásokat. A vonatkozó jogszabályok a közelmúltban kerültek módosításra és végrehajtásra.

Belső importadók

Vanuatu kötelezettséget vállalt arra, hogy belföldi adóit a WTO vonatkozó rendelkezéseivel teljes összhangban alkalmazza, nem téve megkülönböztetést a WTO-tagországokból behozott, illetve a belföldön előállított áruk között.

A jövedéki adók listája a közelmúltban került módosításra az azonos vagy hasonló alkoholtartalmú italok közötti hátrányos megkülönböztetés eltörlése céljából.

Szellemi tulajdonhoz fűződő jogok

Vanuatu 2000-ben, 2003-ban és 2008-ban a szellemitulajdon-jogok különböző kategóriáira vonatkozóan jogszabályokat alkotott a TRIPS-megállapodásnak (szellemi tulajdonjogok kereskedelmi vonatkozásai) való megfelelés céljából, és kötelezettséget vállalat arra, hogy hatályba lépteti a többi szükséges jogszabályt. Átmeneti időszakot kért 2012. december 1-jéig a TRIPS-megállapodásból eredő kötelezettségei teljes körű teljesítése érdekében, és ütemtervet dolgozott ki az említett időszakban meghozandó intézkedésekre. Vanuatu megerősítette, hogy az átmeneti időszakban a nemzeti elbánást és a legnagyobb kedvezményes elbánást fogja alkalmazni jelenlegi jogszabályainak megfelelően.

III. AJÁNLÁS

A Bizottság, mely benyújtja a Tanácshoz jóváhagyásra Vanuatunak a WTO-hoz történő csatlakozására vonatkozó feltételeket, úgy véli, hogy ezek a feltételek a piaci nyitásra vonatkozó kiegyensúlyozott, de ugyanakkor ambiciózus kötelezettségvállalások csomagját alkotják, és jelentős előnyöket biztosítanak Vanuatu és a WTO kereskedelmi partnerei számára egyaránt.

2011/0077 (NLE)

Javaslat

A TANÁCS HATÁROZATA

a Vanuatui Köztársaságnak a Kereskedelmi Világszervezethez történő csatlakozása tekintetében a Kereskedelmi Világszervezet Általános Tanácsán belül képviselendő európai uniós álláspont meghatározásáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre, és különösen annak 91. cikkére, 100. cikke (2) bekezdésére és 207. cikke (4) bekezdésének első albekezdésére, összefüggésben 218. cikke (9) bekezdésével,

tekintettel az Európai Bizottság javaslatára,

mivel:

(1) 1995. július 7-én a Vanuatui Köztársaság kormánya benyújtotta a Kereskedelmi Világszervezetet (WTO) létrehozó megállapodáshoz történő csatlakozás iránti kérelmét a megállapodás XII. cikkének megfelelően.

(2) 1995. július 11-én megalakult a Vanuatu csatlakozásával foglalkozó munkacsoport, melynek célja a megállapodás a Vanuatui Köztársaság és valamennyi WTO-tag számára elfogadható csatlakozási feltételekről.

(3) A Bizottság az Európai Unió nevében tárgyalást folytatott azokról a Vanuatui Köztársaság részéről teljesítendő, a piacnyitásra vonatkozó átfogó kötelezettségvállalásokról, melyek az Európai Unió számára különösen fontosak.

(4) Ezeket a kötelezettségvállalásokat a Vanuatui Köztársaságnak a WTO-hoz történő csatlakozásáról szóló jegyzőkönyv tartalmazza.

(5) A Vanuatui Köztársaság WTO-hoz történő csatlakozása várhatóan kedvezően és tartósan hozzájárul a Vanuatui Köztársaság gazdasági reformfolyamatához és fenntartható fejlődéséhez.

(6) A csatlakozási jegyzőkönyvet ezért jóvá kell hagyni.

(7) A WTO-t létrehozó megállapodás XII. cikke előírja, hogy a csatlakozás feltételeiről a csatlakozó tagnak és a WTO-nak meg kell állapodnia, és a WTO részéről a WTO Miniszteri Konferenciája hagyja jóvá a csatlakozás feltételeit. A WTO-t létrehozó megállapodás IV. cikkének (2) bekezdése előírja, hogy a Miniszteri Konferencia ülései közötti időszakokban ez utóbbi feladatait az Általános Tanács látja el.

(8) Ennek megfelelően meg kell határozni az Európai Unió által az Általános Tanácsban képviselendő álláspontot,

ELFOGADTA EZT A HATÁROZATOT:

Egyetlen cikk

1. Az Európai Unió által a WTO Általános Tanácsában a Vanuatui Köztársaság WTO-hoz történő csatlakozása tekintetében képviselendő álláspont: a csatlakozás jóváhagyása.

2. Ez a határozat az elfogadásának napján lép hatályba. A határozatot ki kell hirdetni az Európai Unió Hivatalos Lapjában .

Kelt […]-án/-én.

a Tanács részéről

az elnök